## Pravilnik o načinu i postupku ostvarivanja regresa za kvalitetno poljoprivredno sjeme i NPK mineralna gnojiva

### NN 3/1994 (14.1.1994.), Pravilnik o načinu i postupku ostvarivanja regresa za kvalitetno poljoprivredno sjeme i NPK mineralna gnojiva

# MINISTARSTVO POLJOPRIVREDE I ŠUMARSTVA

Na temelju članka 16. Uredbe o premijama za određene proizvode u poljoprivredi
i regresu za kvalitetno poljoprivredno sjeme i mineralna gnojiva ("Narodne
novine", br. 116/93), ministar poljoprivrede i šumarstva donosi

## PRAVILNIK

### O NAČINU I POSTUPKU OSTVARIVANJA REGRESA ZA KVALITETNO POLJOPRIVREDNO SJEME I NPK MINERALNA GNOJIVA

Članak 1.

Ovim se pravilnikom utvrđuje način i postupak ostvarivanja regresa te
obrasci evidencije o regresu za kvalitetno poljoprivredno sjeme i NPK mineralna
gnojiva.

Članak 2.

Korisnici regresa su proizvođači ili dorađivači kvalitetnog poljoprivrednog
sjemena i proizvodači NPK mineralnih gnojiva, za prodane i isporučene količine
tih proizvoda iz domaće proizvodnje pravnim i fizičkim osobama sa sjedištem
odnosno prebivalištem na teritoriju Republike Hrvatske, ako su pri prodaji
svojih proizvoda odobrili kupcima umanjenje prodajne cijene tih proizvoda
za iznos regresa.

Članak 3.

Korisnik regresa ostvaruje pravo na regres podnošenjem zahtjeva za isplatu
regresa jedinici Zavoda za platni promet (u daljnjem tekstu: Zavod) kod
koje ima otvoren žiro-račun. Uz zahtjev za isplatu regresa korisnik prilaže:

1. obračun regresa (u četiri primjerka) posebno iskazan za svaku vrstu
sjemena i NPK mineralnih gnojiva po jedinici proizvoda i za ukupne količine
proizvoda;

2. fakturu odnosno kopiju fakture o prodaji proizvoda na kojoj je obračunato
smanjenje cijene za iznos regresa za svaku vrstu i količinu proizvoda;

3. dokument o isporuci proizvoda za koji se traži regres ovjeren potpisom
i pečatom prijevoznika odnosno čitljivim potpisom kupca;

4. izjavu korisnika regresa da se zahtjev podnosi prvi puta i da proizvod
potječe iz domaće proizvodnje i

5. nalog za naplatu, obrazac broj 43 - Zavoda, bez upisivanja datuma
izvršenja naloga.

Članak.4.

Jedinica Zavoda provjerava da li je zahtjev za isplatu regresa podnijet
u skladu s odredbama Uredbe o premijama za određene proizvode u poljoprivredi
i regresu za kvalitetno poljoprivredno sjeme i mineralna gnojiva ("Narodne
novine", br. 116/93) i ovoga pravilnika. Nakon izvršene provjere jedan
ovjereni primjerak obračuna regresa vraća korisniku regresa, drugi s ostalom
dokumentacijom zadržava za svoje potrebe, a treći primjerak dostavlja u
roku od tri dana Zavodu, Poslovnica 2. Zagreb, Smičiklasova broj 17. koja
ga nakon svake izvršene isplate odmah dostavlja Ministarstvu poljoprivrede
i šumarstva. Četvrti primjerak obračuna jedinica Zavoda obvezna je u roku
od tri dana od dana podnesenog zahtjeva dostaviti Ministarstvu poljoprivrede
i šumarstva, Zagreb, Avenija Vukovar 78.

Članak 5.

Regres za kvalitetno poljoprivredno sjeme i NPK mineralna gnojiva isplaćuje
se na teret računa broj 30102-789-2229 Ministarstva poljoprivrede i šumarstva
- sredstva za premiranje i regresiranje, a u korist žiro-računa korisnika
regresa.

Članak 6.

Korisnik regresa obvezan je voditi pravilnu, urednu i pravovremenu evidenciju
na propisanim obrascima koji se objavljuju uz ovaj pravilnik i čine njegov
sastavni dio.

Članak 7.

Ovaj pravilnik stupa na snagu danom objave u "Narodnim novinama".

Klasa: 011-02/94-01/3

Urbroj: 525-01-94-1

Zagreb. 11. siječnja 1994.

Ministar poljoprivrede i šumarstva

**Ivan Tarnaj, dipl. Ing., v.r.**

---

![](dodatni/361655.gif)

![](dodatni/361656.gif)

Pravilnik, NN 3/1994-75